Fico, Robert, poslanec NR SR (2021-06-15):
Ja len chcem povedať, že, ešte raz, dámy a páni, to, čo čítate na internete, je svätá pravda. Každý jeden riadok, ktorý čítate na internete, na sociálnych sieťach, je pravda. Nielenže pravda v tom, že to je to, čo čítal predseda Národnej rady, ale je to obsahová pravda. Je to obsahová pravda – a teraz nečítam, pán predseda, aby nebol nejaký pocit, že čítam z tej správy, ja čítam z odôvodnenia, predsa v odôvodnení Národnej rady som niečo napísal. Tak ja to prečítam teraz z odôvodnenia, ja, viete, zase sme za debilov, lebo čítam to isté, čo je v správe, tak to prečítam z odôvodnenia, ktoré mám k dispozícii. (Potlesk.) Mne to je jedno. „Organizačné súčasti ministerstva vnútra využívajú ako pravidlo vo svojej práci takzvaných univerzálnych svedkov. Títo boli v medializovaných kauzách podozrenia zo závažnej trestnej činnosti bývalých vysokých predstaviteľov polície, Finančnej správy a s nimi spolupracujúcich podnikateľov dlhodobo zapojených do daňových podvodov, legalizácie príjmov z trestnej činnosti, korupcie vysokých funkcionárov v štátnych inštitúciách, vydierania podnikateľov a zneužívania právomoci verejného činiteľa.“ Počúvate to, o akých udavačoch sa bavíme? Ešte raz to zopakujem, udavači, vážne podozrenie zo závažnej trestnej činnosti, ktorá sa týkala daňových podvodov, legalizácie príjmov z trestnej činnosti, korupcie vysokých predstaviteľov, vydierania, zneužívania právomoci verejných činiteľov, toto sú tí udavači, na ktorých stojí váš boj za spravodlivosť v tomto štáte. Samotná správa, a potom to už prečítal predseda Národnej rady, konštatuje, že jednoducho je potrebné pochybovať o charaktere týchto ľudí. Je potrebné za každú cenu posudzovať ich výpovede kriticky a dopĺňať inými dôkazmi – a to sa nedeje. Skoro vo všetkých prípadoch je to na princípe jedného jediného udavača s takouto históriou, o akej teraz v tejto situácii tu hovorím. Ďalej. „Univerzálni svedkovia“, to sú tí udavači, „dostávajú od príslušníkov polície informácie o prebiehajúcom trestnom konaní a úkonoch vyšetrovania, osobitne o výpovediach iných svedkov.“ Presne. Má medzi nohami, číta všetko, čo tam má napísané na papieri, a potom ešte mu napíše vyšetrovateľ, že nezabudni povedať, Čaba, že si to cez to okno videl, ako tá obálka bola odovzdávaná, pritom tam nebolo vidno absolútne, ale že absolútne nič. „S vedomím príslušníkov polície“ – pán minister, to je v správe, nie v mojej správe, to je v správe, ktorú čítal váš predseda Národnej rady – „navzájom koordinujú svoje výpovede tak, aby sa navzájom potvrdzovali a pôsobili hodnoverným dojmom.“ Preukázali sme v prípade vyšetrovateľa elitného NAKY pána Emmela, že mu Repa poslal takéhoto udavača a povedal, vieš čo, povie ti, čo budeš potrebovať. A popotvrdzuje ti všetko, čo len chceš. Len mu dáme pokoj, lebo on nám teraz pomôže v takej alebo onakej veci. „V niektorých prípadoch vzniká dôvodné podozrenie z krivých výpovedí. Netreba zdôrazňovať, aký deštrukčný vplyv má táto spolupráca polície a udavačov na zákonnosť a objektívnosť s trestným konaním. Ako vážne sú ohrozené práva a slobody poškodených podozrivých, ktorí sa stali obeťami takejto spolupráce.“ Veď to čítam správu SIS! Veď to je, to je rozklad štátu, a my sa tu tvárime, že všetko je fajn, systém funguje. No teda systém naozaj nefunguje. Váš systém funguje – kriminálny, zločinecký, ktorý ste nastavili na kriminalizáciu opozície. A znovu to zopakujem, my sme za stíhanie ľudí tam, kde to je potrebné. Ak je nejaké podozrenie, nech sa to prešetrí. Ak treba dať človeka do väzby, tak ho tam dajme. Ale nie univerzálne, automaticky, len aby ste vytvárali obraz, vidíte, ako čistíme to Slovensko? Dámy a páni, bude jedna vec, ktorej ja budem brániť vlastným telom, a to je otázka revanšu. Nie môj revanš. Bude zmena vlády. Tá zmena vlády bude, čo si myslíte, že ste na večné veky? To som si ani ja nemyslel a mali sme iné čísla. Jednoducho bude zmena vlády a po tej zmene vlády sa bude niekto pýtať. Čo si myslíte, že keď niekoho necháte 20 mesiacov nevinne trčať niekde vo väzbe, že ten človek rozmýšľa o tom, že vám pošle potom kyticu kvetov alebo vám pošle bonboniéru? No určite si títo ľudia pripravujú žaloby. No jednoducho bude právny revanš obrovského charakteru. Ja vám garantujem, že odmietam revanš, lebo to je opäť návrat k používaniu nástroja trestného práva v politickom svete. Nikdy k nemu nepristúpim. Mali sme všelijaké informácie ohľadne privatizácie strategických podnikov. Všetko bolo možné, všetko, všetko. Nikdy sa nestalo, že by som zavolal prokurátora, vyšetrovateľa alebo sa stretol s nejakým udavačom, že, poď, ideme to nejako spískať, za každú cenu musíme toho Mikloša alebo Dzurindu dostať do väzenia. A je aj na ich česť, že sa nesprávali týmto spôsobom k predchádzajúcemu režimu a že to nechali na orgány činné v trestnom konaní. Dámy a páni, ďalej sa tu hovorí, je zadokumentovaný modus operandi manipulovania úkonov v trestnom konaní, a to spôsobom, ktorý umožňuje získané informácie použiť v trestnom konaní. To je v správe. A keď tu sedel šéf SIS-ky Aláč, na neverejnom zasadnutí, tak to presne potvrdil, že to je takto. Opäť čítam, ak to nechcete čítať z tohto papiera, no tak to čítam z tohto papiera a všetci sa tvárime, že to už neni teraz tajné ani dôverné. Neviem, my sme taká zvláštna krajina, naozaj, v niektorých, niektorých veciach. „Zadržaním predstaviteľov štátnych orgánov, ktoré sú zodpovedné za boj proti kriminalite, na základe nehodnoverných výpovedí udavačov môže dôjsť k závažným bezpečnostným rizikám, nakoľko obmedzovanie osobnej slobody a zadržanie ich vysokých predstaviteľov je založené primárne na výpovedi pochybného udavača, ktorý má nadštandardný vzťah s členmi pracovnej skupiny, ktorá koordinuje výpovede svedkov.“ Čiže SIS-ka tvrdí, že policajti sa stretávajú s udavačmi, manipulujú ich, koordinujú a hovoria, čo majú presne robiť. „Sú poznatky k spôsobu fungovania členov tejto pracovnej skupiny, ktorá rieši mediálne známe kauzy najmä pod názvami Božie mlyny, Očistec, Judáš a Mýtnik.“ Veď to sú všetko kauzy, kde sedia tí ľudia vo väzbe. Na základe tejto správy mali byť tí ľudia okamžite prepustení, minimálne prepustení z väzby. Minimálne prepustení. A nech sa vyšetruje potom na slobode ich ďalšie podozrenie. Ešte raz, správa SIS: Božie mlyny, Očistec, Judáš, Mýtnik. „Pre ich konanie“, tej pracovnej skupiny, „je charakteristické, že vyhľadávajú spolupracujúce osoby, tzv. kajúcnikov, v prebiehajúcich trestných konaniach za účelom ich oslovovania na ďalšiu spoluprácu. Táto spolupráca spočíva v podávaní účelových, univerzálnych výpovedí proti vopred vytipovaným osobám, v úmysle privodiť ich trestné stíhanie. Existuje dôvodné podozrenie, že takéto konania, aktivity a osobné prepojenia môžu reálnym spôsobom ohrozovať bezpečnostné záujmy štátu, hospodárske záujmy a ústavne chránené piliere právneho štátu.“ Čo ešte viac, dámy a páni, potrebujete počuť? Z tohto dôvodu, dámy a páni, my sme presvedčení, hoci ja som presvedčený a nebudem o tom ešte dnes hovoriť, že v tomto zločineckom systéme zneužívania trestného práva proti predstaviteľom opozície zohráva minister Mikulec aktívnu úlohu, nie pasívnu. Ale dnes môžme povedať, že ak § 11 príslušného zákona, kompetenčného, hovorí o pôsobnosti ministerstva vnútra, tak musím ja skonštatovať, že minister absolútne nezvláda tú pôsobnosť, ktorá je zákonom pridelená ministerstvu vnútra, a to je ochrana ústavného zriadenia, verejného poriadku, bezpečnosti osôb a majetku, lebo váš riaditeľ SIS, vaši ľudia, nie my, tam napísali na papier, oficiálny papier, potvrdili to, a my to potvrdzujeme hodnoverným spôsobom. Z toho dôvodu, vážený pán predseda, navrhujem (reakcie z pléna a šum v sále), navrhujem, navrhujem, aby Národná rada Slovenskej republiky hlasovala o uznesení, ktoré sme predložili, a aby sme vyslovili súhlas... (Prerušenie vystúpenia predsedajúcim.)